Pavinič

Pavinič alebo staršie divý vinič alebo ľudovo divé hrozno  (lat. Parthenocissus) je rod rastlín z čeľade viničovité. 

 Opis 
Pavinič je drevina, liana šplhajúca sa po stromoch či stenách. Listy sú jednoduché alebo dlaňovito zložené, na šplhanie majú vytvorené úponky, ktoré sú väčšinou zakončené prísavnými doštičkami. Kvety sú usporiadané do súkvetia, ktorým je vrcholík či vrcholičnatá metlina, vyrastajúca z pazuchy listu, proti listu alebo na konci letorastu. Kvety sú obojpohlavné, niekedy aj samčie, 5-početné, kališných lístkov, korunných lístkov a tyčiniek je 5, semenník je dvojpúzdrový, zrastený so žľaznatým terčom. Plodom je bobuľa. 

 Rozšírenie 
Je rozšírený v Severnej Amerike a vo východnej Ázii. Inde, napr. v Európe, sa len vysádza ako okrasná liana a občas je zdomácnený. 

 Druhy 
Je známych okolo 10 druhov:
 Parthenocissus austro-orientalis - Čína
 Parthenocissus henryana - Čína
 Parthenocissus heptaphylla - Texas a Mexiko
 Parthenocissus heterophylla Čína a Taiwan
 Parthenocissus himalayana Himaláje, južná Čína a Taiwan
 Parthenocissus inserta - Severná Amerika, adventívne Európa
 pavinič popínavý (Parthenocissus pubescens) 
 pavinič päťlistý (Parthenocissus quinquefolia) - Severná Amerika
 Parthenocissus semicordata - Himaláje
 pavinič trojlaločný (Parthenocissus tricuspidata) - východná Ázia
 Parthenocissus thomsonii - Čína
 a možno ďalšie

 Zdroj 

 Koblížek J. (1997): Parthenocissus Planchon, In: Slavík B. (ed.): Květena České republiky, vol. 5, Academia, Praha
 Koblížek J. (2002): Parthenocissus Planchon, In: Kubát K. et al. (eds.): Klíč ke Květeně České republiky. -928 p., Academia, Praha

 Externé odkazy 


Kategória:Viničovité
Kategória:Okrasné rastliny